Ouers wat eie baba wil verkoop skuldig bevindFoto bloot ter illustrasie. (Argieffoto) ŉ Egpaar van Pretoria is Maandag skuldig bevind op ŉ reeks aanklagte nadat hulle verlede jaar hul eie baba, wat toe net ŉ paar maande oud was, verwaarloos, aangerand en vir ŉ skrale R500 wou verkoop het. Die Pretoriase hooggeregshof het Wayne Loubser (36) en Justine Loubser (32) skuldig bevind aan kinderverwaarlosing, aanranding en versuim om ŉ kind se geboorte te registreer. Justine is ook skuldig bevind aan mensehandel. Volgens Lumka Mahanjana, woordvoerder van die Nasionale Vervolgingsgesag (NVG), is die ouers aanvanklik in hegtenis geneem nadat hulle die kind aan ŉ vrou wat ŉ koswa in Booysens, Pretoria, besit, wou verkoop. “Die vrou het die egpaar in Augustus verlede jaar ontmoet nadat Wayne vir kos gebedel het. Hy het die volgende dag teruggekom saam met sy vrou en kind. Die kind was op daardie stadium twee maande oud,” sê hy. “Wayne het die vrou gevra vir R50 om vir die baba doeke te koop, maar sy het in stede daarvan haar skoondogter gestuur om die doeke te kry en vir hulle te gee. Die vrou het voorts vir die baba doeke en formulemelk gekoop.” Dit het in die hof aan die lig gekom dat die egpaar by verskeie geleenthede individueel hul kind aan die vrou probeer verkoop het. “Wayne het in November verlede jaar die vrou genader en R2 000 vir die baba gevra. Justine het toe weer die vrou gevra om haar kind teen ŉ bedrag van R2 500 te koop. Die volgende dag het Wayne die bedrag na R1 000 verminder, terwyl Justine dit met nog R500 verminder het.” Nadat die egpaar vir dae lank die eienaar van die koswa geteister het om die kind te koop, het Wayne vir ŉ laaste keer gedreig om sy kind dood te maak indien die vrou hom nie by hulle koop nie. Later dieselfde dag het Justine weer die vrou genader, dié keer sonder die kind. Sy het die vrou in kennis gestel dat sy die kind by die huis gelaat het omdat hy van die bed afgeval het. Daar is later dieselfde dag met die polisie kontak gemaak en ŉ plan is beraam om saam met die koswa-eienaar te werk om die twee vas te trek. “Dae later het die polisie R500 aan die vrou gegee en haar opdrag gegee om die egpaar se baba by hulle te koop. Justine het die geld by die vrou gevat en die baba aan haar oorhandig,” sê Mahanjana. “Die polisie het onmiddellik die egpaar se huis binnegegaan, beslag gelê op die geld en die egpaar in hegtenis geneem.” Die baba, wat toe skaars ses maande oud was, is na ŉ gesondheidsfasiliteit vir waarneming geneem. Hy is steeds in veilige sorg. Wayne en Justine is sedert hul inhegtenisneming verlede jaar in polisieaanhouding. Hulle sal agter tralies bly tot 1 Februarie vir vonnisoplegging. Baba erg mishandel Die twee ouers het in die hof erken dat hulle nie die kind by binnelandse sake geregistreer het nie omdat hulle nie wou hê dat hy na hulle teruggespoor kan word nadat hy verkoop is nie. Dit het ook later aan die lig gekom dat Wayne die baba se formulemelk gedrink het, terwyl die kind moes klaarkom met ŉ paar slukkies koeldrank. Die egpaar het by verskeie geleenthede hul baba herhaaldelik aangerand, of by allerlei kuierplekke afgelaai terwyl hulle glo besope was. ŉ Dokter wat die baba ten tyde van die twee se inhegtenisneming ondersoek het, het verskeie kneusplekke op sy kop, bors en regterarm gevind. Die kind het ook nie betyds die nodige inentings ontvang nie, glo sodat verpleegsters nie sy kneusplekke moes sien nie.